Menntamálaráðherra heimsótti Grundaskóla í morgun Katrín Jakobsdóttir menntamálaráðherra kom í heimsókn í Grundaskóla á Akranesi í morgun , en skólinn er móðurskóli umferðarfræðslu í grunnskólum landsins . Hrönn Ríkharðsdóttir skólastjóri og Sigurður Arnar Sigurðsson aðstoðarskólastjóri tóku á móti ráðherra , en með henni í för var m.a . Ketill Magnússon frá samtökunum Heimili & skóla , en meðal erinda sem ráðherra sinnti í heimsókninni var undirritun nýs samstarfssamnings milli ráðuneytisins og Heimili & skóla . Drjúgan hluta heimsóknarinnar nýtti ráðherra til að kynna sér leik - og tónlistarstarf í Grundaskóla , en skólinn setur á svið á þriggja ára fresti nýja söngleiki . Höfundar þeirra og umsjónarmenn í skólanum eru þríeykið Gunnar Sturla Hervarsson , Einar Viðarsson og Flosi Einarsson , ásamt Eygló Gunnarsdóttur textílmenntakennara skólans sem sá um hönnun búninga . Ráðherra ræddi við þá söngleikjahöfunda og fleiri sem tengjast þessum hluta skólastarfsins í Gryfjunni svokölluðu í Grundaskóla . Heimsókn ráðherra lauk síðan á þann þjóðlega máta að snæða grjónagraut og slátur ásamt nemendum og starfsfólki í mötuneyti skólans .